Seututie 180
Seututie 180 eli Saaristotie () tai Turunmaan saaristotie on Varsinais-Suomessa kulkeva seututie. Tie alkaa Kaarinasta valtatie 1:n liittymästä ja kulkee Paraisten keskustan ja Nauvon kautta Korppooseen. Tien pituus on noin 75 kilometriä. Seututie 180 on osa Turun saariston kiertävää Saariston rengastie -nimistä matkailutietä.
Tien varrella kulkee kevyen liikenteen väylä Kaarinasta Nauvon lautalle sekä Nauvon kirkonkylässä. Väylästä on päällystetty osuus Kaarinasta Paraisille.
Paraisten ja Nauvon välinen 1,6 kilometrin pituinen ja keskimäärin kahdeksan minuuttia kestävä lauttaosuus on Suomen vilkkaimmin liikennöity. Vuosittain reitillä kulkee 600 000 ajoneuvoa. Kesäisin lautat kuljettavat jopa yli 2 000 ajoneuvoa vuorokaudessa. Väliä liikennöivät lautta-alukset Elektra ja Sterna, sekä kiireisimpinä aikoina pienempi vara-alus Falco. Kiireisimpinä aikoina väliä ajetaan kaikilla kolmella aluksella nonstoppina.
Nauvon ja Korppoon välillä liikennöi lautta Prostvik 1. Etenkin Paraisten ja Nauvon lautat ruuhkautuvat pahoin vilkkaimpina kesäviikonloppuina, etenkin juhannuksena.
Vuonna 1985 Nauvon itäpuolelle valmistui uusi tie, joka korvasi Nauvon lautan. Kaarinan ja Paraisten välinen osuus valaistiin vuonna 2006. Kaarinan ja Lillmälön välille on rakennettu vaiheittain osittain sorapintainen kevyen liikenteen väylä 1990-luvun lopun ja 2000-luvun aikana. Kirjalansalmen silta peruskorjattiin kesällä 2010.
Kaarinan länsipuolelle on suunniteltu rakennettavaksi ohikulkutie. Tie tulee kulkemaan nykyisen yhdystien 2221 linjauksella Kurkelan ja Auvaisten välillä. Auvaisten ja Kuusiston välille rakennetaan uusi maantieyhteys sekä uusi silta Kuusistonsalmen kohdalle. Hanke toteutettaneen 2010-luvun lopulla tai 2020-luvun alussa.
Liikenneongelman ratkaisuksi on ehdotettu siltaa tai tunnelia Paraisten ja Nauvon välille. Tällä hetkellä sillan rakentaminen maksaisi 140 miljoonaa euroa ja tunnelin 95 miljoonaa euroa. Jos silta tai tunneli rakennetaan ne valmistuvat aikaisintaan 2020-luvulla. Tunnelin pituudeksi tulisi 4 520 metriä. Siltahankkeessa rakennettaisiin kaksi yli kilometrin pituista siltaa.
Ensimmäisessä vaiheessa Korppoosta nykyiseltä seututieltä 180 suunnitellaan rakennettavaksi länteen päin noin viisi kilometriä pitkä pengertie ja Kittuisten lauttasatamasta itään päin lyhyt pengertie. Pengertie on merkitty maakuntakaavaan ja se rakennettaneen 2020-luvulla. Toisessa vaiheessa pengerteiden väliin rakennetaan usean kilometrin mittainen silta.
Uusien pengerteiden valmistuttua Korppoossa ja Houtskarissa seututien 180 numerointia tullaan jatkamaan nykyisen yhdystien 1800 linjaukselle Houtskariin asti. Myöhemmin numerointia on mahdollista jatkaa Houtskarista Iniön kautta Kustaviin seututielle 192.
Houtskarissa kaksi ja Iniössä yksi lyhyt lauttaväli tullaan 2020-luvulla korvaamaan silloilla. Siltojen pituudet ovat noin 200–400 metriä, eikä hanke näin ollen ole kovin kallis.
Houtskarin ja Iniön sekä Iniön ja Kustavin väli on suunniteltu vuoteen 2030 ulottuvassa maakuntakaavassa liikennöitäviksi yksityisillä yhteysaluksilla. Tällä hetkellä lauttoja ei ole järkevää korvata silloilla tai tunnelilla vähäisen liikenteen ja erittäin kalliiden kustannusten takia.